
Republika Hrvatska
Općinski sud u Osijek
Europske avenije 7
31000  Osijek
Poslovni broj: R1 Ob-600/2026-3


U  I M E  R E P U B L I K E  H R V A T S K E

R J E Š E N J E


Općinski sud u Osijeku, po sutkinji Jadranki Oroz, kao sucu pojedincu, u pravnoj stvari predlagatelja H., OIB: …, Osijek, …, zastupan po upraviteljici I. I. S., dipl. iur., protiv I. protustranke D. D., OIB: …, iz O., …, II. protustranke I. D., OIB: …, iz Č., …, III. protustranke mlt. J. D., OIB: …, zastupan po posebnoj skrbnici A. H., dipl. iur. Centra za posebno skrbništvo, Podružnica O., i IV. protustranke Centar za pružanje usluga u zajednici Z., OIB: …, Z., …, radi produljenja odluke o privremenom povjeravanju i smještaju mlt. djeteta, izvan ročišta, dana 28. kolovoza 2026. godine,


r i j e š i o   j e


I. Mlt. J. D., OIB: …, rođ. ..., sin D. i I. D.,  imenuje se poseban skrbnik u osobi A. H., dipl. iur. djelatnice Centra za posebno skrbništvo, Podružnica O. radi zaštite prava i interesa mlt. djeteta u ovom postupku. 

II. Poseban skrbnik ovlašten je zastupati maloljetno dijete Jakova Dugandžića u postupku pred Općinskim sudom u Osijeku u predmetu … radi odlučivanja  o povjeravanju mlt. djeteta s problemima u ponašanju i smještaju djeteta.

III. Poseban skrbnik dužan je zastupati dijete u postupku za koji je imenovan, obavijestiti dijete o predmetu spora, tijeku i ishodu na način koji je primjeren njegovoj dobi i prema potrebi, kontaktirati s roditeljima ili drugim osobama koje su djetetu bliske, a posebno skrbništvo prestaje po pravomoćnom okončanju ovoga postupka.

IV. Roditeljima D. D., OIB: …, s prebivalištem u O., … i I. D., OIB: …, s prebivalištem u Č., .., produljuje se mjera oduzimanja prava na stanovanje s njihovim mlt. djetetom J. D., OIB: …, određena rješenjem ovog suda poslovni broj … od ...


V. Mlt. J. D., OIB: …, kao dijete s problemima u ponašanju radi pomoći u odgoju, i nadalje se povjerava Centru za pružanje usluga u zajednici Z., …, a gdje će biti i smješten izvan obitelji. 

VI.     Mjera povjeravanja mlt. djeteta određuje se u trajanju od jedne godine, počev od 28. kolovoza 2026., a ukoliko za to postoje razlozi mjera se može ukinuti.
VII.     Određuje se ostvarivanje osobnih odnosa mlt. J. s roditeljima D. i I. D. prema dogovoru sa stručnim djelatnicima ustanove, te u skladu s kućnim redom i pravilima ustanove. 

VIII.    Izricanjem mjere roditeljima D. i I. D., te povjerom mlt. J. D. ustanovi ne prestaju odgovornosti i ostale dužnosti i prava roditelja prema djetetu, osim prava  na stanovanje i s tim u vezi svakodnevne skrbi  o djetetu.

IX.    Obvezuju se roditelji izvijestiti nadležni HZSR, PU Osijek i sud o promjeni adrese stanovanja.

Obrazloženje


1. Predlagatelj je podnio ovom sudu dana 20. kolovoza 2026. prijedlog za donošenje odluke o produljenju mjere o povjeravanju djeteta s problemima u ponašanju radi pomoći u odgoju ustanovi socijalne skrbi. Navode da Rješenjem Općinskog suda u Osijeku, poslovni broj: … od dana ..., mlt. J. D., OIB: …, kao dijete s problemima u ponašanju radi pomoću u odgoju povjeren je Centru za pružanje usluga u zajednici Z., …, gdje je i smješten izvan obitelji. Mjera povjeravanja mlt. djeteta određena je u trajanju od jedne godine, počevši od dana 22.9.2025. godine. Ostvarivanje osobnih odnosa mlt. J. s roditeljima D. i I. D. određeno je prema dogovoru sa stručnim djelatnicima ustanove te u skladu s kućnim redom i pravilima ustanove. Rješenjem Hrvatskog zavoda za socijalni rad, Područnog ureda O., od dana 24.10.2025., mlt. J. D. priznato je pravo na socijalnu uslugu smještaja radi provođenja psihosocijalnih tretmana, kao djetetu s problemima u ponašanju, u Centru za pružanje usluga u zajednici Z., …, počevši od dana 22.9.2025. godine. Majka D. D. rođena je ... u O., od oca Č. Đ. i majke D. Đ., djev. D. Po struci je kuharica, trenutno zaposlena u …, ima oko desetak godina radnog staža kojeg je stekla radeći u kladionici i kao sezonski radnik. Otac I. D. rođen je ... u O., od oca Z. i majke pok. M. D., djev. M. Završio je školu za elektrotehničara, zaposlen je u struci u M. gdje radi unazad sedam godina. Do sada je stekao oko 23 godine radnog staža te je otvorio vlastiti obrt. D. i I. brak su sklopili dana … godine. U njihovom braku rođeno je troje djece: mlt. F. D., OIB: …, rođen ..., trenutno izvan sustava obrazovanja, povjeren kao dijete s problemima u ponašanju Centru za pružanje usluga u zajednici O., …, isti je duži period proveo u bijegu iz Ustanove kojoj je povjeren, aktualno se za njega vodi nekoliko postupaka, od toga dva kaznena postupka; mlt. J. D., OIB: …, rođen ..., učenik sedmog razreda Osnovne škole … u Z.; mlt. D. D., OIB: …, rođen ..., učenik trećeg razreda Osnovne škole … u O. D. do sada nije iskazivao rizična ponašanja, međutim temeljem preporuke voditelja mjere te kroz razgovor s majkom, procijenjeno je svrhovitim uključiti ga u tretman poludnevnog boravka te je od dana 1.9.2025., temeljem uputnice ovog Područnog ureda, mlt. D. priznata je socijalna usluga poludnevnog boravka pri Centru za nestalu i zlostavljanu djecu u V. S obzirom kako otac I. D. živi i radi u N., majci D. D. je rješenjem Hrvatskog zavoda za socijalni rad, Područnog ureda O., od dana 12.11.2025., određena mjera stručne pomoći i potpore u ostvarivanju skrbi o djetetu, u odnosu na mlt. F., mlt. J. i mlt. D. D., sa svrhom praćenja obiteljskih okolnosti, kontinuirane pomoći te usmjeravanja majke u svladavanju svakodnevnih izazova roditeljstva, u trajanju do godinu dana, počevši od dana 13.11.2025. do 13.11.2026., a voditeljem mjere imenovan je F. M., mag.psych., vanjski suradnik Hrvatskog zavoda za socijalni rad, Područnog ureda O. Sukladno izvješćima voditelja mjere, mlt. J. je provodio vikende u kućanstvu majke, a koji su većinom protekli uredno. Stručni tim ovog Područnog ureda je na zajedničkom stručnom sastanku s djelatnicima Ustanove dana 26.5.2026., usuglasio nastavak tretmana za mlt. J. U srpnju 2026. godine ovaj Područni ured je zaprimio izvješće Centra za pružanje usluga u zajednici Z. o tijeku tretmana, a iz kojeg je vidljivo kako je J. s dobrim uspjehom završio sedmi razred Osnovne škole …, te unatoč obrazovnim deficitima, redovito izvršavao školske obveze i savladavao gradivo unutar svojih kapaciteta. Vidljiv je pozitivan pomak u općem funkcioniranju u svim pogledima te je primjetno sazrijevanje u vidu usvajanja osobne odgovornosti i poštivanja granica okoline. U grupi se jako dobro uklopio, izvršava obveze, a u odnosu s odgojiteljima je primjeren. Mlt. J. je većinu ljetnih praznika proveo kod majke u kućanstvu, izuzev perioda kada je s Ustanovom išao na more. Prema majčinim navodima, J. poštuje dogovore, izbjegava problematično društvo i većinom je urednog funkcioniranja. Pri ovom Područnom uredu iskazala je kako je suglasna s nastavkom tretmana gledajući dobrobit djeteta, a iako joj je kao roditelju teško što je izdvojen iz obitelji, uviđa pozitivno djelovanje tretmana na mlt. sina i pozitivne promjene. Također, ovaj Područni ured nije zaprimio obavijest policije ili prigovor druge osobe na J. ponašanje otkad se nalazi kod majke na praznicima. Slijedom iznesenog, stručni tim Područnog ureda O. smatra kako je u najboljem interesu mlt. djeteta da se i nadalje povjeri Centru za pružanje usluga u zajednici Z. radi nastavka tretmana, a kako bi uspješno završio osnovnoškolsko obrazovanje i kako bi se pozitivne promjene usvojile i održale kod mlt. J. Slijedom navedenog, u zakonom predviđenom roku, u cilju žurne zaštite dobrobiti mlt. J. D., predlaže se na temelju čl. 167. st. 2. Obiteljskog zakona, u izvanparničnom postupku, produljiti mjeru određenu rješenjem Općinskog suda u Osijeku, poslovni broj: … od dana 22.9.2025. godine. 

2. Radi zaštite prava i interesa mlt. J. D. imenovan je poseban skrbnik u osobi A. H., dipl. iur, djelatnici Centra za posebno skrbništvo Podružnica Osijek, a sukladno članku 487. i članku 242. Obiteljskog zakona („Narodne novine“ broj: 103/15, 98/19, 47/20 i 49/23 - dalje: ObZ-a) kao pod točkom I. - III. Izreke. 

3. Izvedeni su dokazi uvidom u zaključak stručnog tima HZSR, PU O. od 20. kolovoza 2026., zapisnik sa izjavom majke D. D. od 14. kolovoza 2026., te rješenje ovog suda poslovni broj: … od 22. rujna 2025..

4. Iz rješenja ovog suda … od 22. rujna 2025. utvrđeno je da se mlt. J. D., OIB: … kao dijete s problemima u ponašanju radi pomoći u odgoju, povjerava Centru za pružanje usluga u zajednici Z., gdje će biti i smješten izvan obitelji. Mjera povjeravanja mlt. djeteta određuje se u trajanju od jedne godine, počev od 22. rujna 2025., a ukoliko za to postoje razlozi mjera se može ukinuti. Određeno je ostvarivanje osobnih odnosa mlt. J. s roditeljima D. i I. D. prema dogovoru s stručnim djelatnicima ustanove, te u skladu s kućnim redom i pravilima ustanove.  Izricanjem mjere roditeljima D. i I. D., te povjerom mlt. J. D. ustanovi ne prestaju odgovornosti i ostale dužnosti i prava roditelja prema djetetu, osim prava  na stanovanje i s tim u  vezi svakodnevne skrbi  o djetetu. Obvezuju se roditelji izvijestiti nadležni HZSR, PU O. o promjeni adrese stanovanja. 

5.     Odredba članka 5. Obiteljskog zakona („Narodne novine“ broj: 103/15, 98/19, 47/20 i 49/23 - dalje: ObZ-a) određuje načelo prvenstvene zaštite dobrobiti i prava djeteta kao jedno od temeljnih načela koje moraju štititi sudovi i javnopravna tijela, a to načelo predviđeno je i kao osnovno načelo u članka 3. stavak 1. Konvencije o pravima djeteta, a koji propisuje da u svim akcijama koje se odnose na djecu, bilo da ih poduzimaju javne ili privatne ustanove socijalne skrbi, sudovi, državna tijela ili zakonodavna vlast, najbolji interes djeteta mora imati prednost. 

6.      Odredbom članka 155. stavka 1. točka 1. i 2. ObZ-a određeno je da će sud u izvanparničnom postupku rješenjem roditelju oduzeti pravo na stanovanje s djetetom, te će svakodnevnu skrb o djetetu povjeriti drugoj osobi, udomiteljskoj obitelji ili ustanovi socijalne skrbi na temelju obiteljske procjene Hrvatskog zavoda za socijalni rad da djetetu ostankom ili povratkom u obitelj prijeti opasnost za život, zdravlje i razvoj ili kad se nisu dogodile planirane promjene u obitelji iz prethodno određenih mjera za zaštitu djece. 

7.     Sadržaj odluke o oduzimanju prava na stanovanje s djetetom i povjeravanju svakodnevne skrbi o djetetu drugoj osobi, udomiteljskoj obitelji ili ustanovi socijalne skrbi, propisan je odredbom članka 157. ObZ-a. Tako će, među ostalim, u skladu s člankom 157. stavak 1. ObZ-a sud rješenjem o oduzimanju prava na stanovanje s djetetom i povjeravanju svakodnevne skrbi o djetetu drugoj osobi, udomiteljskoj obitelji ili ustanovi socijalne skrbi odlučiti o smještaju djeteta i ostvarivanju osobnih odnosa s djetetom, odnosno o nadzoru nad ostvarivanjem osobnih odnosa s djetetom ili zabrani ostvarivanja osobnih odnosa ako je to potrebno i ako to predlažu dijete, roditelj ili Hrvatski zavod za socijalni rad.  

8.   Prema odredbi članka 158. stavak 1. ObZ-a mjera oduzimanja prava na stanovanje s djetetom i povjeravanja svakodnevne skrbi o djetetu drugoj osobi, udomiteljskoj obitelji ili ustanovi socijalne skrbi određuje se u trajanju do godine dana, dok sukladno stavku 2. istog članka, sud može u izvanparničnom postupku na prijedlog djeteta, roditelja ili Hrvatskog zavoda za socijalni rad produljiti trajanje ove mjere za najviše još jednu godinu, a nakon čega mjera iznimno može trajati do pravomoćnog okončanja sudskog postupka pokrenutog radi nadomještanja pristanka za posvojenje djeteta, odnosno postupka radi lišenja prava na roditeljsku skrb te imenovanja skrbnika.

9.      Odredbom članka 163. stavak 1. ObZ-a propisano je kako će Hrvatski zavod za socijalni rad 30 dana prije isteka roka na koji je mjera oduzimanja prava na stanovanje s djetetom određena izraditi Izvješće o djetetu i roditelju, te u skladu s rezultatima izvješća predložiti sudu povratak djeteta u obitelj ili produljenje mjere za iduću godinu dana ili lišenje roditelja prava na roditeljsku skrb. 

10.     Odredbom članka 439. ObZ-a propisano je kako sud može donijeti odluku i bez održavanja rasprave ako ocijeni da rasprava nije potrebna.
   
11.  Na temelju uvida u dokumentaciju koja prileže spisu, a poglavito navode  stručnog tima HZSR, PU O., utvrđeno je kako je mlt. J. s dobrim uspjehom završio sedmi razred Osnovne škole, te unatoč obrazovnim deficitima, redovito izvršavao školske obveze i savladavao gradivo unutar svojih kapaciteta, da je vidljiv pozitivan pomak u općem funkcioniranju u svim pogledima, te je primjetno sazrijevanje u vidu usvajanja osobne odgovornosti i poštivanja granica okoline, da se  u grupi jako dobro uklopio, izvršava obveze, a u odnosu s odgojiteljima je primjeren, većinu ljetnih praznika proveo kod majke u kućanstvu, izuzev perioda kada je s Ustanovom išao na more, što proizlazi iz izvješća Centra za pružanje usluga u zajednici Z. o tijeku tretmana, te se predlaže nastavak tretmana u njihovoj ustanovi. Prema majčinim navodima, J. poštuje dogovore, izbjegava problematično društvo i većinom je urednog funkcioniranja. Pri ovom Područnom uredu iskazala je kako je suglasna s nastavkom tretmana gledajući dobrobit djeteta, a iako joj je kao roditelju teško što je izdvojen iz obitelji, uviđa pozitivno djelovanje tretmana na mlt. sina i pozitivne promjene. Također, ovaj Područni ured nije zaprimio obavijest policije ili prigovor druge osobe na J. ponašanje otkad se nalazi kod majke na praznicima. Slijedom iznesenog, stručni tim Područnog ureda O. smatra kako je u najboljem interesu mlt. djeteta da se i nadalje povjeri Centru za pružanje usluga u zajednici Z. radi nastavka tretmana, a kako bi uspješno završio osnovnoškolsko obrazovanje i kako bi se pozitivne promjene usvojile i održale kod mlt. J.

12.      Sukladno članku 439. ObZ-a sud je donio odluku bez održavanja rasprave, jer je ocijenio da rasprava nije potrebna, a obzirom na cjelokupnu dokumentaciju iz koje proizlazi potreba za hitnim postupanjem u ovom predmetu radi zaštite dobrobiti mlt. djeteta, te s obzirom na činjenicu da prethodna mjera ističe 22. rujna 2025..

13.      Stoga je sud uvažavajući mišljenje stručnog tima HZSR, PU Osijek utvrdio da su i nadalje ispunjeni uvjeti iz članka 155. stavak 1. ObZ-a, za produljenjem mjere oduzimanjem prava roditeljima na stanovanje s mlt. djetetom J. D., uz daljnju povjeru svakodnevne skrbi djeteta s problemima u ponašanju radi pomoći u odgoju, i nadalje Centru za pružanje usluga u zajednici Z., … i gdje su djetetu osigurani uvjeti za daljnji psihosocijalni rast i razvoj, pa je odlučeno kao pod točkama IV. i V. izreke ovog rješenja, a temeljem odredbe članka 157., a u vezi s člankom 155. ObZ-a. 

14.    Trajanje ove mjere određeno je u skladu s odredbom člankom 158. stavak 2. ObZ-a kojom je propisano da sud može produljiti trajanje ove mjere za najviše još jednu godinu, kako je odlučeno pod točkom VI. izreke ovog rješenja. Pri tome se napominje kako sud može u izvanparničnom postupku na prijedlog djeteta, roditelja ili Zavoda ukinuti mjeru oduzimanja prava na stanovanje prije isteka vremena na koje je određena, ako prema izvješću Zavoda prestanu postojati razlozi zbog kojih je ta mjera određena (članak 158. stavak 4. ObZ-a). 

15.     Prilikom donošenja odluke sud je odredio mjeru kojom se najmanje ograničava pravo roditeljima na ostvarivanje skrbi, a istom mjerom moguće je zaštiti prava i dobrobit maloljetnog djeteta. Određenom mjerom sud je odlučio o smještaju djeteta, ostvarivanju osobnih odnosa mlt. djeteta s roditeljima kako je predlagatelj predložio na način opisan pod točkom VII. izreke rješenja, jer je ostvarivanje osobnih odnosa u interesu i za dobrobit maloljetnog djeteta, a što je u skladu sa člankom 3. Konvencije o pravima djeteta i članka 4. Konvencije o kontaktima s djecom. 

16.     Određivanjem navedene mjere roditeljima ne prestaju prava i dužnosti u svezi s ostvarivanjem roditeljske skrbi o mlt. djetetu, osim prava na stanovanje i s tim u vezi svakodnevne skrbi o mlt. djetetu, s tim da su roditelji dužni osigurati uvjete za povratak djeteta u obitelj, te nadležni Područni ured HZSR i sud obavijestiti o svakoj promjeni adrese stanovanja, a temeljem odredbe članka 162. ObZ-a, kako je odlučeno pod točkom VIII. i IX. izreke rješenja. 

17.      Slijedom navedenog odlučeno je kao u izreci ovog rješenja.

U Osijeku, 28. kolovoza 2026.            
                                                                                                           SUTKINJA
									      JADRANKA OROZ






UPUTA O PRAVU NA ŽALBU:

Protiv  ovoga  rješenja  nezadovoljna  stranka  ima  pravo  žalbe  u  roku  od  3 (tri) dana  računajući od dana primitka prijepisa istog. 
Žalba se podnosi pisano putem ovoga suda na rješavanje nadležnom Županijskom sudu.



Žalba protiv ovog rješenja ne odgađa ovrhu (članak 489. stavak 3. ObZ-a).

DOSTAVITI:
1. Predlagatelju
2. I., II. i IV. protustranci, uz prijedlog 
3. Posebnoj skrbnici A. H., uz prijedlog

